Margir Íslendingar eiga góðar minningar um aðventuskreytingarnar í Rammagerðinni . Verslunin býður upp á frábært úrval íslenskra gjafavara í jólapakkann . Rammagerðin hefur um nær átta áratuga skeið verið heimili íslenskrar gjafavöru þar sem mikill áhugi og alúð er lögð á að bjóða fallegt handverk úr íslenskri ull , keramik eða öðrum efnivið , að sögn Ólafar K. Sveinsdóttur , framkvæmdastjóra Rammagerðarinnar . „ Ef landsmenn vilja kaupa fallega og vandaða íslenska jólagjöf þá bjóðum við upp á mikið úrval af íslensku handverki og hönnun . Stór hluti vöruúrvalsins eru einstakir listmunir gerðir af mikilli nostursemi . Ef gefa á einstaka gjöf fyrir sérstaka persónu er um margt fallegt og áhugavert að velja hjá Rammagerðinni . Undanfarna áratugi höfum við átt í góðu samstarfi við fjöldann allan af íslenskum aðilum sem hanna og framleiða gjafavörur en tala þeirra er farin að nálgast fimmta hundraðið . “ Kettir eftir Aðalheiði Eysteinsdóttur . Upphaf aðventunnar Lengi vel var það upphaf aðventunnar hjá mörgum fjölskyldum að skoða jólasveinana sem hreyfðust í gluggum Rammagerðarinnar í Hafnarstræti í Reykjavík . „ Á þeim tíma auglýsti verslunin „ jólin eru komin í Rammagerðina “ og hvatti fólk í leiðinni til að kaupa tímanlega gjafir fyrir vini og ættingja erlendis þannig að gjafirnar næðu með skipi í tæka tíð fyrir hátíðirnar . Við erum enn í dag með nokkra af þessum gömlu sveinum í jólagluggunum hjá okkur og þeir vekja enn mikla athygli enda margir fullorðnir sem muna eftir þeim úr æsku . “ Gjafir sem lifa Sem dæmi um gott úrval nefnir Ólöf nokkur dæmi . „ Þessi jól erum við með til sölu jólaketti eftir Aðalheiði S. Eysteinsdóttur listamann sem eru einstakir . Eins erum við með handrennt keramik í miklu úrvali frá leirkerasmiðnum Aldísi Einarsdóttur , kertastjaka frá Rögnu Ragnarsdóttur og margt fleira . Einnig má nefna fallega og hlýja ullarslá sem er mjög vinsæl hjá konum . Rammagerðarteppin eru klassísk og alltaf mjög vinsæl en þau eru úr íslenskri ull , hönnuð af Védísi Jónsdóttur og fást í sex litum . Flestar gjafavörur okkar eru vandaðar og tímalausar en það er okkar metnaður að bjóða upp á gæðavörur sem endast lífið og nýtast komandi kynslóðum . “